  Туспуктэм: Григорий Фомин Наталия Сильвестрова 2022-тӥ арын Удмуртиын «Безопасные качественные дороги» йӧскалык ӵектос улсын эмъюртъёс, фельдшер-акушер пунктъёс, нылпи садъёс, школаос, лулучеберет юртъёс, музейёс доры нуись 76 иськемлэсь трос сюресъёсты тупатӥзы. Со сярысь Удмуртиысь тӧролэн но кивалтэтлэн пресс-службазы ивортӥз. « <...> Валтӥсь мерлыко объектъёсты тупатон понна ми котькуд ар коньдон висъяськомы. Йӧскалык ӵектос улсын машинаос ветлон сюресты сяна, тротуартъёсты но лэсьтӥськом-тупатӥськом, соослэн каньыллыксылы, кышкыттэмлыксылы, выетлыны шугъяськись муртъёслы, анайёслы коляскаосын но арлыдоослы ветлыны ярамон луэмзылы саклык висъяськом » Ярослав Семёнов, Удмуртиысь кивалтэтлэн тӧроез Сюресъёс лэсьтӥсьёслэн одӥгез валтӥсь ужпумзы – эмъяськонниос но ФАП-ёс доры ӟеч сюрес лэсьтон. Удмуртиын оглом 17,26 иськем кузьда 13 сыӵе сюресъёс тупатъянъя лыдметэ пыризы. Озьы Камбаркаын, сюресэз быдэсак тупатэм сяна, ёрос эмъяськонниозь выль тротуар лэсьтӥзы. Огъя кузьдалаез 600 метр. Озьы ик Якшур-Бодья черкогуртысь ёрос эмъюрт доры сюресэз тупатӥзы. Со сяна, Пичи Пурга, Шаркан, Можга но Дэри ёросъёсысь ФАП-ёс доры нуись сюресъёсты лэсьтӥзы. Школаосы но нылпи садъёсы нуись 52 сюресэз тупатӥзы. Со сюресъёс школа маршрут луо. Кылсярысь, Сарапулын Молодёжной урамлэсь кык школа вӧзтӥ ортчись люкетсэ выльдӥзы. Дэри ёросын (Ижкар – Ува) – Подшивалово – (Подшивал – Лудӟыл) сюрес вылэ выль асфарт вӧлдӥзы. Та сюрес школа маршрут луэ, со йӧскалык ӵектосъя тупатэмын. 2021-тӥ арын со сюреслэсь Подшивал шор ёзо школа доры нуись одӥг люкетсзэ тупатӥзы вал. Солэн кузьдалаез 1,5 километр вал. Лулчеберетъя юртъёс доры нуись куать сюресэз тупатӥзы – оглом 13 иськем котыр. Одигес соос пӧлысь Дӧкъя – Каменной сюрес. Тупатъян люкетлэн кутсконэз Партчи (Гурезь-Пудга) гурт луэ, кытын дано удмурт гожъяськисьлэн Кузебай Гердлэн музей-юртэз ужа. Ӵектос улсын музей дорозь выль тротуар лэсьтӥзы. « Пусйымон, малпасько, йӧскалык ӵектос Удмуртиын каръёсын но улосвыл сюресъёсын гинэ уг ужа шуыса. Туннэ бадӟым саклык ёросъёслы, гуртъёслы висъяське. Туэ мон вуылӥ Вавож, Эгра, Пичи Пурга, Дэри но мукет ёросъёсысь гуртъёсы. Отын нылпи садъёс, школаос, ФАП-ёс вань. Но сюресъёссы туж урод. Та югдурез тупатыны кулэ. Йӧскалык ӵектос татын туж зол юрттэ. Комиссиос дыръя ми ӵемысь гурт калыкен вераськиськомы. Адямиос ӟеч сюресъёс понна тау каро. Ёросъёс понна со азинсконлы усто луонлык, улӥсьёс отысь мез кошке шуыса » Анастасия Карманова, «Автомобилисты Удмуртии» улосвыл мер огазеяськонысь азьветлӥсь 2023-тӥ арын ужъёс азьланьтӥськозы. Ӵектос улсын оглос 118,5 иськем мында  80 сюрес люкетъёсты тупатыны малпало.  Тодэ вайытом, 2022-тӥ арын Удмуртиын 250 иськемлэсь трос сюресъёсты тупатъязы. Тегъёс: Удмуртия тупатъянужъёс сюресъёс йӧскалыкӵектосъёс  